প্রথমবার বোলপুর যাবেন সৌরভ

বোলপুর: প্রথমবারের জন্য বোলপুর-শান্তিনিকেতনে (Bolpur-Shantiniketan) আসছেন সৌরভ গঙ্গোপাধ্যায় (Sourav Ganguly)। রবীন্দ্র জয়ন্তী (Rabindra Jayanti 2025) উপলক্ষে বোলপুর পুরসভার একটি অনুষ্ঠানে যোগ দেবেন ভারতীয় ক্রিকেটের প্রাক্তন অধিনায়ক। বোলপুরের ডাকবাংলো ময়দানে একটি বিশেষ অনুষ্ঠানে তাঁকে সম্বর্ধনা দেওয়া হবে। বহুদিন ধরেই চলছিল জল্পনা। এই সেই খবরে সিলমোহর দিলেন বোলপুর পুরসভার চেয়ারপার্সন পর্ণা ঘোষ।

২৫শে বৈশাখ রবি ঠাকুরের জন্মদিন। সেই উপলক্ষে এই প্রথম বোলপুরে আসছেন ‘মহারাজ’ সৌরভ গঙ্গোপাধ্যায়। ৯ মে বোলপুর ডাকবাংলো স্টেডিয়াম মাঠে রবীন্দ্র জয়ন্তীতে আয়োজন করা হয়েছে দিনভরের অনুষ্ঠানের। বিকেল ৩টে নাগাদ অনুষ্ঠানে যোগ দেবেন ভারতীয় ক্রিকেটে দলের প্রাক্তন অধিনায়ক। জানা গিয়েছে, তাঁকে বোলপুর পুরসভার ও বোলপুর মহকুমা ক্রীড়া সংস্থার পক্ষ থেকে সংবর্ধনা দেওয়া হবে।

আরও পড়ুন: নববর্ষে মুখ্যমন্ত্রীকে বড়মা’র মূর্তি উপহার

অনুষ্ঠানে উপস্থিত থাকবেন রাজ্য গ্রামোন্নয়ন পর্ষদের সভাপতি অনুব্রত মণ্ডল ৷ এছাড়াও, বোলপুরের ক্রীড়াপ্রেমী বেশ কয়েকজন বিশিষ্ট মানুষকেও সম্মাননা দেওয়া হবে ৷

উল্লেখ্য, সৌরভ গাঙ্গুলির সফরকে কেন্দ্র করে ইতিমধ্যেই সাজসাজ রব বোলপুর শহর জুড়ে। ক্রীড়া অনুরাগী ও নবীন খেলোয়াড়দের উদ্দেশ্যে কি বার্তা দেন ‘দাদা’? নজর সকলের।